**Sihtasutuse Eesti Maaelumuuseumid (MeMu) 2024. a 3. kvartali tegevusaruanne**

29.03.2023. a kinnitatud sihtasutuse arengukava (aastateks 2023-2026) järgi on sihtasutuse missioon toetada maaelu ja maa kultuuripärandi väärtustamist ning aidata kaasa keskkonnahoidliku toidutootmise ning kestliku loomapidamise põhimõtete populariseerimisele ühiskonnas.

Sihtasutuse visioon on olla hinnatud maakultuuripärandi kompetentsi- ja hariduskeskus, kes pakub elamuslikku kogemust nii kohalikele kui välisturistidele. MeMu on mõjukas maaelu trendide mõtestaja ja ühiskondlike arutelude laiendaja, kandes rohelise muuseumi märgist.

Arengukava eesmärkide täitmine 2024. a 9 kuuga:

**Eesmärk 1:** Maaelumuuseumid on Eesti mitmekesisemaid muuseumihariduse keskusi, mille elamuslikud ja mitmekülgsed programmid tekitavad huvi maaelu vastu.

Viidi läbi plaanipärased programmid lastele ja noortele. Kokku külastas 515 programmi 10 541last ja noort. Eelmise aastaga võrreldes on läbiviidud programmide arv 12 võrra väiksem ning 1036 last vähem. Koolid ja perekonnad on muutunud hinnatundlikumaks ja kurdetakse transpordi kalliduse üle. Planeeritud rahakäibest on täidetud 38%. Kuigi 2023. aastal oli vastav protsent 43, on rahaline tulemus 9981€ võrra eelmisest aastast suurem.

Toimusid Regionaal- ja Põllumajandusministeeriumi (REM) poolt toetatud Eesti toidu programmid Kurgja (CRJ) tegevuskohas (toetus 20 000€): 3108 last 154 grupiga.

2023. a toimusid vastavad muuseumitunnid ka EPM-is, kuid kokkuleppel MeMu nõukoguga kasutatakse 40 000€ ulatuses toetusraha EPM-i uue näituse projekteerimiseks. Näituse projekteerimise ja osalise teostamise leping on sõlmitud 31. juulil ning näituse esimene osa peaks valmima 2025. a alguses. Nii luuakse programmide jaoks 2026. aastaks uus õpikeskkond „Maaelu uudishimukeskus (MUHK)“. Valmis REM uus programm tervislikust toitumisest, mille testgrupiks oli 24 VOCO õpilast ja 3 õpetajat. Samuti käivitus CRJ-s kevadel uus nn ellujäämisprogramm „Kui tuled ei põle ja vett ei ole“, mida telliti 26 korral. Lastele õpetatakse välitingimustes lõkke tegemist, kohalikust toorainest toidu valmistamist ja puhta vee hankimist. Õppe tagasiside on olnud väga positiivne ning programmi on lisaks koolidele tellinud ka pered.

Täiskasvanute koolituses osales kolmes tegevuskohas kokku 203 inimest. See on 40 inimese võrra rohkem kui eelmisel aastal. Suurimad olid THK-s korraldatud seminarid tori hobusest, veterinaariast ja sõiduohutusest. Jätkus Ülenurme laste huvitegevuse ring, milles osaleb 7 Kambja valla last. On valminud ja õpetajatele on tutvustatud Tartu24 uue näituse „Peedist pesumasin“ haridusprogrammi, mis käivitub sügisest.

2022. a sügisel asutatud Tori Hobusekasvanduse (THK) ratsakooli õpilaste arv on 32. Kool toimib vastavalt litsentseeritud programmile. THK muuseumisse võeti tööle muuseumipedagoog. See on uus ametikoht, mis asendab ühte senist külastusjuhti. Koheselt on hakatud valmistama ette uusi haridustunde, mis on keskendunud hobuteemadele.

Vastavalt koostöölepingule Ülenurme Gümnaasiumiga toimusid EPM-is 8. ja 6. klasside käsitöötunnid.

EPM-is toimus kevadel koolivaheaja lastelaager, milles osales 9 last ja REM suvelaager 12.-16. augustil, kus osales 28 last. Kurgjal toimus lastelaager 29. juulist 2. augustini, osales 22 last ning 5.-8. augustil toimus Toris ratsalaager, kus osales 7 last.

**Eesmärk 2:** Maaelumuuseumid tutvustavad põllumajanduse ja maaelu eri tahke üllataval, põneval ja kaasahaaraval moel, pakkudes näituste ja elava keskkonna kaudu külastajatele autentset ja kordumatut elamust.

Eesti Loodusmuuseumi näitus „Hirmus armas nahkhiir“ demonteeriti 15. jaanuaril ja alustati Tartu24 raames avatava „Peedist pesumasin“ näituse kujundamist. See on üks osanäitus, mis on seotud Tartu Linnamuuseumide ja Eesti Maanteemuuseumi sama projekti näitustega. Ekspositsiooniks korrastati uusi isetehtud traktoreid, milline teema on tehnikamaja I korrusel. II korrusel on aianduse, köögi ja elutubade ning sahvri ja keldri teemad läbi isetegemise. Kujundajaks Blueray OÜ. Näitus avati pidulikult 24. aprillil. See on leidnud külastajate ja ajakirjanike seas väga positiivset vastukaja.

Aasta algul toimusid EPM-i uue püsinäituse – Maaelu UudisHimuKeskuse (MUHK) – mullateema ajurünnakud, mille käigus valmis kontseptsioonidokument. 2026. aastaks peaks valmima peanäitusemajas mullateemaline näitus ning 2025. aastal laudahoones näitus loomade heaolust. Moodustati projektimeeskond ja 30. mail avaldati riigihange. Hanke tulemusel sõlmiti leping Motor OÜ-ga ning kahe uue näituse projekteerimise ning loomade heaolu näituse teostamise maksumuseks kujunes 169 000€. REM toetus toiduprogrammist näituse projekteerimiseks on 40 000€. Muinsuskaitseameti muuseumide kiirendi toetus projekteerimiseks ja näituse tootmiseks on 52 389€ + omaosalus. Omaosaluse vajadus kokku on 76 611€.

Uuendati EPM-i aiamaa ja külvati seemned. Võeti tööle hooajaline aednik. Tärganud aed- ja põlluviljad varustati siltidega. Tehakse koostööd METK Jõgeva sordiaretajatega. Ka CRJ-i aiamaa, lillepeenrad ja põllud on eeskujulikult hooldatud ning külastajatele eksponeeritud.

EPM-is valmistati ette CRJ-s eksponeerimiseks uus atrade näitus. Näitus avati augustis seoses Tartus toimunud künni maailmameistrivõistlustega. Võistluste fännide ekskursioonid toimusid ka MeMu tegevuskohtadesse.

Koostati ideekavand Rahvakultuuri Keskusele kanda tori hobuse aretustraditsiooni Eesti vaimse kultuuripärandi nimistusse. Idee kiideti heaks ja MeMu asub koostama taotlusdokumente. Kaugem eesmärk on jõuda rahvusvahelisse UNESCO kultuuripärandi nimekirja. Nimistusse kandmiseks tehti taotlus KULKA-le, et filmida üles traditsioonilisi üritusi. Taotlus rahuldati. THK-s on jätkunud kohtumisõhtud endiste hobusekasvatajatega. Kohtumisõhtud salvestati ja mälestused transkribeeriti.

26.-27. märtsil toimus Erasmus+ projekti rahvusvahelise meeskonna (Eesti, Läti, Leedu, Soome) planeerimisseminar EPM-is.

9 kuuga külastas MeMu näitusi kokku 5987 tasulist üksikkülastajat, 1948 kuni 8-aastast last ja 2858 tasuta täiskasvanud külastajat. Võrreldes eelmise aastaga on üksikkülastajaid rohkem kõigis tegevuskohtades. Tuleb märkida, et THK muuseum oli I kvartalil tööjõuprobleemide tõttu avatud vaid ettetellimisel. Näitusekülastuste piletitulu oli 36 011€, mis on eelmisest aastast 3308€ võrra rohkem.

**Eesmärk 3:** Maaelumuuseumidel on esinduslikud, hästi hoitud ja kättesaadavad maakultuuripärandi muuseumikogud ning missioonile vastav teadustegevus.

KolmeI kvartali jooksul kirjeldati MuIS süsteemis 483 esemekogu museaali. Digiteeriti kokku 1079 faili. Parandati 1439 digihoidlasse lisatud faili. Seoses MuIS 2 töö häiretega pole MeMu-l võimalik oma tööd plaanipäraselt täita. Tänaseks on MuIS-is kirjeldatud 82% museaale ja digiteeritud 73%. Häirete eest kannab vastutust Muinsuskaitseamet, kes on ka teatanud, et ei nõua 2026. aastaks 100% täitmist.

Teostati ja tähtaegselt lõpetati korraline inventuur foto- kunsti-, fono-, muusika-, filmi- ja videokogus. Korrastati hoidlaid.

EPM-i konservaatorid valmistasid ette „Peedist pesumasina“ ning atrade näituse museaale ja valmistasid rekvisiite.

Transkribeeriti vestlusõhtu O. Saveliga ja H. Kavakuga. Valmistatakse ette novembris ERM-is toimuv „Peedist pesumasin“ projekti rahvusvaheline konverents.

**Eesmärk 4:** Maaelumuuseumid pakuvad oma eripärasele tegevusvaldkonnale vastavaid mitmekülgseid ja elamuslikke teenuseid.

Toimusid plaanilised suurüritused: vastlaüritused ja18. mail muuseumiöö kõigis tegevuskohtades, CRJ-s toimus Sakala tee matk 17. märtsil, lihavõtted 31. märtsil, EPM-is toimus volbriöö 30. aprillil, THK-s täkupäev 1. mail, EPM-is lemmikloomapäev 25. mail, THK-s lastekaitsepäev 1. juunil, EPM-is ja CRJ toimusid jaaniõhtud 21. ja 23. juunil, 11. augustil võõrustasime CRJ künni MM avamise külalisi ja toimus talupäev, 20. augustil toimusid THK-s tori hobuste üleriigilised jõudluskatsed ja aastanäitus, EPM-is toimus 6. septembril sügislaat ja Tõuloom ja THK-s 7.-8. septembril Tori Karikas ja tori tõugu hobuste GP. THK-s jäi 15. juunil ära tori hobuste jõudluskatsed, kuna maneeži ehitusega ei saanud rada sõidetavaks.

Suurüritusi külastas kokku 11 543 inimest, käive 57 059€. Külastatavus on eelmisest aastast väiksem, kuna Kambja vald korraldas EPM-iga samal ajal vallas oma tasuta jaaniõhtu ja külastajate rahakotti mõjutas ka järgmise päeva Tartu24 laulupidu. CRJ jaaniõhtu oli aga eelmisest aastast rahvarohkem. Seega on rahakäibeplaan eelmise aastaga samaväärne. Aastaplaanist on 9 kuuga täidetud 79%.

Era- ja korporatiivsete klientide tellimusi oli kokku 8878 inimesele ning käive 48 105€. Siia on arvestatud ka EPM-s esmakordselt lavale toodud suveetenduse „Õnne valem“ külastajad ja tulu. Aastaplaan on täidetud kahekordselt.

CRJ toitlustajad teenindasid peamiselt haridusprogrammide õpilasi. EPM-is pakub toitlustusteenust koostööpartner „Leviso“ ja THK-s „Tori maitsed“. Toitlustuse käive oli 18 818€, mis on eelmise aastaga samaväärne, moodustades aastaplaanist 63%. Kaubandusteenuseid pakuti kolmes tegevuskohas kokku 15 497€ eest. See moodustab aastaplaanist 97% ja on eelmise aasta käibest 1351€ rohkem.

MeMu kommunikatsioon toimib vastavalt kommunikatsiooniplaanile. Kasutatakse nii kohalikke infoandjaid kui sotsiaalmeediat.

9 kuuga külastas MeMu tegevuspaiku kokku 41 958 inimest, mis on 4258 inimese võrra eelmisest aastast enam.

**Eesmärk 5:** Maaelumuuseumid on optimaalselt, energia- ja ressursitõhusalt ning efektiivselt majandatud asutus.

MeMu 2023. a majandusaasta aruanne kinnitati 26. märtsil 2024.

Põllumajandustegevuse omatulu käive oli 9 kuuga 94 062€ (58% aastaplaanist). See on rahavoogudelt mõnevõrra väiksem eelmisest aastast (ei ole olnud suuremaid müüke). Põhiline sissetulek tuleb hobubokside rendist. Tegevused kulgevad plaanipäraselt.

Vastavalt ohustatud tõugude määrusele oli MeMu sunnitud viima 12 tori A-tõugu hobust ajaloolisest tõuraamatust, mida haldab EHS, üle uude THS poolt hallatavasse tõuraamatusse, et säilitada hobuste ohustatuse kriteerium.

Vastavalt PRIA MAK taotlusvooru projektile toimus THK maneeži plaanipärane ehitus. PRIA MAK ehitusele on makstud EPM vahenditest välja 1 321 465€. Valmistati ette täiendav taotlus seoses ehitushangete hindade odavnemisega, kuna MeMu-le oli lubatud toetust 2,1 milj. CRJ-s sai valmis sõnnikuhoidla projekt ja ehitus (kulu 64 260€), THK sõnnikuhoidla pinnase ettevalmistustööd valmivad 4. kvartalis. CRJ-s tehti parandus- ja renoveerimistöid 22 640€ eest. Investeeringute kulu oli 9 kuuga kokku 1 408 365 €, mis on 99,8% eelarves planeeritust.

**Eesmärk 6:** Maaelumuuseumid on motiveeriva töökeskkonna ja professionaalse kollektiiviga ühtehoidev, arenev ja hästi juhitud organisatsioon, mis järgib rohelise muuseumi tegevuspõhimõtteid.

26. veebruari toimus kõigi tegevuskohtade töötajate ühine üldkoosolek, kus tehti eelmise aasta kokkuvõtteid ja tutvustati uue aasta tööplaani. Viidi läbi töötajate rahulolu-uuring. Rahulolu määr on 77%. 17. juunil toimus MeMu töötajate ühine meeleolukas õppesõit Olustverre. Töötajatele võimaldatakse tervisekulusid ja kaugtööd.

9 kuuga teenitud omatulu on 411 998€, mis on 79% planeeritust. Võrreldes eelmise aastaga on tulemus 25 369€ võrra väiksem. 9 kuuga on aastaeelarvest kulutatud 75% tööjõu- ja 70% majanduskulusid.

Kokkuvõttes on sihtasutuse tegevus kulgenud tasakaalukalt ja eelarve võimalusi ning rahavoogusid arukalt juhtides. Suurimad riskid olid seotud PRIA MAK investeeringu hangete ja lisataotlusega ning EPM-i näituse MUHK hanke ettevalmistustega.

**MeMu nõukogu** käis koos ühel korral ja kolmel korral oli elektrooniline Teams-kanali koosolek. Kinnitati 2024. a tööplaan ja eelarve ning kinnitati 2023. a majandusaasta aruanne. Jooksvate küsimustena jälgitakse MeMu majandustulemusi.

Senise juhatuse liikme Merike Langi 5-aastane leping lõppes 31. juulil. Nõukogu korraldas aprillis avaliku konkursi uue juhatuse liikme valimiseks ning valituks osutus Kadi Valner, kellel on varasemast Maanteemuuseumi ja Jääajakeskuse juhtimise kogemus. K. Valner asus tööle 16. septembril. 1. augustist 15. septembrini oli juhatuse liige senine MeMu põllumajanduse- ja haldusjuht Taivo Esula.